पुराने समय में लोग इस बात से ज्यादा चिंतित रहते थे कि उनसे अनजाने में भी कुछ ऐसा-वैसा नहीं हो जाए कि लोग उन्हें बुरा बताएं। लोकलाज या बड़े-बुजुर्गों का लिहाज तथा ऐसे ही अन्य कई कारणों से व्यक्ति अपने जीवन की रेल को पटरी पर ही चलने देने के लिए प्रयत्नरत रहता था। अब तो लोगों की दृष्टि ही बदल रही है। आज के व्यक्ति की सोच बदल रही है। मरने के बाद कोई दो अच्छे शब्द कहे या न कहे, कोई मायने नहीं रखता। दरअसल आजकल लोग स्वयं के दुखों से उतने दुखी नहीं हैं जितने दूसरों के सुखों की ईर्ष्या से दुखी हैं और मात्र यही कारण है कि दूसरों को कष्ट देना उनकी फितरत में शामिल हो गया है।